SPALI ลุยพัฒนาโครงการ “Balmoral Quay เฟส5” 1.24 พันลบ. รุกตลาดออสเตรเลียต่อเนื่อง
SPALI ลุยพัฒนาโครงการ “Balmoral Quay เฟส5” 1.24 พันลบ. รุกตลาดออสเตรเลียต่อเนื่อง
SPALI ลุยพัฒนาโครงการ “Balmoral Quay เฟส5” 1.24 พันลบ. รุกตลาดออสเตรเลียต่อเนื่อง
18 มิ.ย. 2563

นายประศาสน์ ตั้งมติธรรม กรรมการที่ปรึกษา บริษัท ศุภาลัย จำกัด (มหาชน) หรือ SPLAI เปิดเผยว่า บริษัทขยายการลงทุนในประเทศออสเตรเลียต่อเนื่องในโครงการ Balmoral Quay เป็นเฟสที่ 5 มูลค่าโครงการกว่า 1,248.41 ล้านบาท หลังจากบ้าน ทาวน์โฮม และคอนโดมิเนียมทั้ง 4 เฟส ได้รับผลตอบรับจากลูกค้าอย่างดี สร้างยอดขายแล้ว 1,088 ล้านบาท
ทั้งนี้ จากการที่ SPALI เข้าไปร่วมลงทุนพัฒนาอสังหาริมทรัพย์ในประเทศออสเตรเลียแล้ว 10 โครงการ มูลค่าโครงการรวมกว่า 6.3 หมื่นล้านบาท ได้รับการตอบรับจากลูกค้าอย่างดีและมียอดขายกว่า 1.08 พันล้านบาทตามเป้าที่ตั้งไว้ ซึ่งโครงการ Balmoral Quay (Rippleside)  เป็นโครงการที่บริษัทขยายการลงทุนมาโดยตลอดตั้งแต่เปิดโครงการจนถึงปัจจุบันรวมทั้งสิ้น 4 เฟส มีผลิตภัณฑ์ทั้งบ้าน ทาวน์โฮม และคอนโดมิเนียมรวม 105 ยูนิต มูลค่ารวมประมาณ 2.91 พันล้านบาท ท่าจอดเรือ 30 ยูนิต มูลค่ารวมประมาณ 95 ล้านบาท
โครงการ Balmoral Quay (Rippleside) เฟสที่ 3-4 มูลค่ารวมประมาณ 1.82 พันล้านบาท เป็นเฟสที่ผู้พักอาศัยจะได้สัมผัสบรรยากาศและร่วมทำกิจกรรมภายในครอบครัว ท่ามกลางสวนกลางเมืองและริมน้ำสุดคลาสสิค สร้างสรรค์เป็นทาวน์โฮม 2 ชั้น จำนวน 44 ยูนิต ราคาเริ่มต้น 14.5 ล้านบาท และคอนโดมิเนียม จำนวน 18 ยูนิต ขนาด 1 – 3 ห้องนอน 68 – 317 ตร.ม. ราคาเริ่มต้น 11.5 ล้านบาท โดยบริษัทตั้งเป้ายอดขายในช่วงเปิดโครงการเฟสที่ 3 – 4 สำหรับทาวน์โฮม ราว 80-90% และคอนโดมิเนียม ประมาณ 50%
Balmoral Quay (Rippleside) เป็นโครงการที่บริษัทได้สร้างสรรค์ให้เป็นสถานที่ของชุมชนเมือง Geelong ติดริมน้ำ North Geelong โดยพื้นที่โครงการสามารถเชื่อมโยงเขตชายฝั่ง Geelong ตั้งแต่ Limeburner ‘s Point ไปจนถึง Rippleside Workshops เป็นทำเลที่เป็นสัญลักษณ์ของการอยู่อาศัยในเมืองหรือการอยู่อาศัยติดริมน้ำ รวมทั้งการวางผังโครงการและอาคารที่คำนึงถึงการใช้งานอย่างยั่งยืนและเกิดประโยชน์สูงสุด แรงบันดาลใจการออกแบบภายใต้แนวคิด “Life at the water ‘s edge” มาจากเรื่องราวของทำเลในอดีต Geelong เป็นท่าเทียบเรือที่มีขนาดใหญ่เป็นลำดับสองของรัฐ Victoria
ปัจจุบันโครงการ Balmoral Quay (Rippleside) เฟสที่ 1 ได้ส่งมอบให้ลูกค้าเรียบร้อยแล้ว ส่วนเฟสที่ 2 ขายหมดแล้วและก่อสร้างแล้วเสร็จประมาณ 70% ขณะที่เฟส 3-4 จำนวน 62 ยูนิตจะเริ่มก่อสร้างภายในปี 63 พร้อมกับการตัดสินใจต่อยอดการลงทุนต่อเนื่องในเฟสที่ 5 โดยมีจุดเด่นทั้งทำเลและผลิตภัณฑ์ที่แตกต่างจากเฟสอื่นๆในโครงการ
สำหรับ Balmoral Quay (Rippleside) เฟสที่ 5 เป็นคอนโดมิเนียมสูง 7 ชั้น จำนวน 77 ยูนิต ขนาด 1-3 ห้องนอน 55-112 ตร.ม. มูลค่ารวมประมาณ 1.24 พันล้านบาท ราคาเริ่มต้น 18.7 ล้านบาท พร้อมสิ่งอำนวยความสะดวกภายในโครงการ และมาตรฐานการรักษาความปลอดภัย พร้อมทั้งจัดพื้นที่ชุมชนเพื่อรองรับสังคมผู้สูงวัย ด้วยทำเลที่มีเอกลักษณ์เฉพาะตัวของโครงการ มีทางเข้าออกทั้งจากระดับชั้นล่าง และชั้น 3 ของอาคาร
โดยรูปแบบอาคารออกแบบให้กลมกลืนกับภูมิประเทศและสวนสาธารณะที่อยู่ข้างเคียง เพื่อไม่ให้ทัศนียภาพของบริเวณโดยรอบเสียไป เนื่องจากตัวอาคารตั้งอยู่บนส่วนที่สูงที่สุดของแปลงที่ดิน ทำให้ผู้พักอาศัยสามารถสัมผัสทัศนียภาพของทั้ง Rippleside Beach และ Rippleside Park อย่างชัดเจน ใกล้กับแหล่งงาน และเดินทางสะดวกด้วยระบบขนส่งสาธารณะทั้งรถไฟและรถโดยสาร โดยจะเริ่มดำเนินการก่อสร้างได้ในปี 65
 